《甲辰仲冬赋呈葵园师 其一》
清代·吴庆坻

大道委榛莽，率土无夷庚。群邪狎白日，中馗沸鼯鼪。

天步丁艰难，干国求良桢。外咨吾洲俗，上契三代程。

讲舍盛兴作，条教一再更。堂堂大国楚，匪独文儒鸣。

缅维咸同间，龛难多书生。流风笃忠悱，馀芳扇湘蘅。

如何兰渐滫，异说恣纵横。乱苗必恶莠，谁为折其萌。

贱子忝持节，擿埴嗟冥行。握枢在宗圣，致用先穷经。

畔道文必黜，析疑经始明。但严泾渭别，无召水火争。

钱朱企曩轨，历久垂芳声。材薄愧弗任，持禄常屏营。

作者简介：吴庆坻，字子修，钱塘人。光绪丙戌进士，改庶吉士，授编修，历官湖南提学使。有《补松庐诗录》。